โอกาสทองเอสเอ็มอี
โอกาสทอง! ของผู้ประกอบการเอสเอ็มอีที่รัฐบาลออกมาตรการช่วยเต็มสูบ โดยเฉพาะการให้ธนาคารออมสินปล่อยกู้ซอฟต์โลนให้ธนาคารพาณิชย์และธนาคารของรัฐ 1 แสนล้านบาท โดยคิดดอกเบี้ย 0.1% เพื่อให้ธนาคารพาณิชย์นำเงินไปปล่อยเงินกู้ให้เอสเอ็มอีดอกเบี้ย 4% และรัฐบาลจะชดเชยส่วนต่างดอกเบี้ยให้กับธนาคารออมสิน
18 ก.ย. 2558

โอกาสทอง! ของผู้ประกอบการเอสเอ็มอีที่รัฐบาลออกมาตรการช่วยเต็มสูบ โดยเฉพาะการให้ธนาคารออมสินปล่อยกู้ซอฟต์โลนให้ธนาคารพาณิชย์และธนาคารของรัฐ 1 แสนล้านบาท โดยคิดดอกเบี้ย 0.1% เพื่อให้ธนาคารพาณิชย์นำเงินไปปล่อยเงินกู้ให้เอสเอ็มอีดอกเบี้ย 4% และรัฐบาลจะชดเชยส่วนต่างดอกเบี้ยให้กับธนาคารออมสิน
รวมทั้งมีการปรับเงื่อนไขการค้ำประกันสินเชื่อผ่านบรรษัทประกันสินเชื่ออุตสาหกรรมขนาดย่อม (บสย.) โดยจะค้ำประกันเอสเอ็มอีสูงสุดไม่เกิน 40 ล้านบาท และหากสินเชื่อมีปัญหา บสย.จะจ่ายชดเชยความเสียหายให้ธนาคารที่ปล่อยเงินกู้เพิ่มขึ้นจาก 1% เป็นไม่เกิน 30% ของภาระค้ำประกัน  
เท่านั้นยังไม่พอ รัฐบาลจะจ่ายค่าธรรมเนียม 1.75% แทนผู้ประกอบการในปีแรก รวมทั้งจัดตั้งกองทุนร่วมลงทุนให้เอสเอ็มอี (Start-up) วงเงิน 6,000 ล้านบาท และลดหย่อนภาษีให้เอสเอ็มอีอีกด้วย
มีหลายประเด็นที่น่าสนใจ ว่าทำไมธนาคารออมสินไม่ปล่อยกู้ให้เอสเอ็มอีเอง คำตอบง่ายๆ คือ การให้ธนาคารพาณิชย์ปล่อยกู้เอสเอ็มอี ทำให้เม็ดเงินกระจายถึงเอสเอ็มอีได้รวดเร็ว แถมออมสินไม่ต้องรับภาระความเสี่ยงจากปัญหาหนี้เสีย รวมทั้งรัฐรับจะจ่ายชดเชยส่วนต่างดอกเบี้ยให้
สำหรับธนาคารพาณิชย์ ต้นทุนกู้เงินจากออมสินมีเพียง 0.1% ถูกว่าการระดมเงินฝากเอง โดยปัจจุบันดอกเบี้ยเงินฝากออมทรัพย์อยู่ที่ 0.12-2.5% เงินฝากประจำ 3-6 เดือน ดอกเบี้ย 1.75-2% เงินฝากประจำ 12 เดือน ดอกเบี้ย 2-2.5% นอกจากนี้การปล่อยกู้เอสเอ็มอียังมี บสย.ค้ำประกันสินเชื่อเพิ่มจากเดิม 18% เป็น 30% คิดอย่างไรก็คุ้ม 
ด้านผู้ประกอบการเอสเอ็มอีก็คงยิ้มออกได้ เพราะต้นทุนเงินกู้ลดลง จากเดิมถ้ากู้ธนาคารพาณิชย์จะถูกคิดอัตราดอกเบี้ยเงินกู้รายย่อยชั้นดี (MRR) ที่ 7.8-8.5% ส่วนเอสเอ็มอีที่เข้าไม่ถึงแหล่งเงินกู้ ก็มักจะหมุนเงินด้วยการกู้นอกระบบดอกเบี้ย 5% ต่อเดือน หรือ 60% ต่อปี หรือรูดบัตรเครดิต บัตรเงินสด ดอกเบี้ย 20-28% เพื่อนำเงินมาใช้หมุนเวียนธุรกิจ 
แต่ต้องจับตาดูต่อไปว่า ไม่ใช่เป็นการ “เล่นกล” โดยเอาเงินกู้ก้อนนี้ไปรีไฟแนนซ์หนี้ของเอสเอ็มอี ซึ่งทำให้ไม่ก่อให้เกิดการลงทุนใหม่ๆ แต่ยังดีที่จะช่วยลดต้นทุนเอสเอ็มอีให้พอให้หายใจได้บ้าง
อย่างไรก็ตาม ดอกเบี้ยที่ถูกก็ไม่ใช่คำตอบสุดท้ายที่ทำให้เอสเอ็มอีรอดเหมือนกัน